Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 79/12/4402	Levice, 23.4.2012
EEČ : 2-31-40-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
hoci mu z ustanovenia § 62 a nasl. zákona č. 36/2005 Z.z. o rodine v platnom znení vyplýva povinnosť vyživovať svoju dcéru XXXXX, narodenú 12.08.2008, trvale bytom u matky a táto povinnosť mu bola uložená tiež rozsudkom Okresného súdu v Leviciach pod  sp. zn.: 6C/61/2009 zo dňa 25.06.2009, právoplatným od 10.08.2009, ktorým bol zaviazaný prispievať na výživu dcéry Liany sumou 120,€ mesačne vždy do 10 dňa toho ktorého mesiaca vopred k rukám matky dieťaťa, XXXXX, pričom obvinený nemá bežné výživne riadne vyplatené za mesiac marec 2011, apríl 2011 a január 2012, čiže za uvedené obdobie dlhuje na bežnom výživnom sumu vo výške 360,-€

Právna veta:
lebo zanikla trestnosť činu
Odôvodnenie:
Uznesením policajného orgánu Okresného riaditeľstva PZ, Odboru poriadkovej polície, Obvodného oddelenia PZ XXXXX sp. zn. ČVS:ORP-131/ZE-LV-2012 zo dňa 03.02.2012 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti tohto uznesenia.

	Preskúmaním spisového materiálu som zistil, že obvinený XXXXX za obdobie marec 2011, apríl 2011 a januára 2012 neplnil svoju zákonnú povinnosť vyživovať na svoju dcéru Lianu,  nar. 12.08.2008. Výška vyživovacej povinnosti bola deklarovaná rozsudkom Okresného súdu v Leviciach pod sp. zn. 6C/61/2009 zo dňa 25.06.2009, právoplatným 10.08.2009 ktorým bol zaviazaný prispievať na výživu dcéry Liany sumou 120,-€ vždy do 10 dňa toho ktorého mesiaca vopred k rukám matky.

Obvinenému za obdobie mesiacov marec 2011, apríl 2011 a január 2012 vznikol dlh na výživnom vo výške 360,-€.
	
	Trestného činu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Nakoľko obvinený XXXXX uhradil na výživnom dňa 22.03.2012 sumu 240,-€  následne dňa 28.03.2012 uhradil sumu vo výške 240,-€ a dňa 29.03.2012 sumu 120-€, prevodom na účet poškodenej XXXXX, čiže svoj dlh na výživnom uhradil v plnej výške, čím v priebehu prípravného konania bola splnená zákonná povinnosť obvineného, t.j. dlžné výživné bolo v plnej výške uhradené a čin obvineného nemal trvalo nepriaznivé následky.

	Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	
	Podľa § 215 odsek 1 písmeno h / Trestného poriadku prokurátor zastaví trestné stíhanie, ak zanikla trestnosť činu.

	Vzhľadom na horeuvedené skutočnosti som rozhodla tak, ako je to uvedené vo výrokovej časti tohto uznesenia.     

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Šedivý
prokurátor